**Vis handlekraft!**

Norsk økonomi er inne i en alvorlig situasjon. Arbeidsløsheten vokser, og er på sitt høyeste nivå på ti år. Det er ikke bare i oljeindustrien og offshoreleverandørene at ledigheten stiger. Situasjonen smitter over på byggenæringa og i hotell- og restaurantbransjen.

Tidligere nedgangstider med økt ledighet har blitt møtt med raske tiltak fra myndighetene. Det bekymrer oss at regjeringen denne gangen forholder seg passivt og uten strategi for å møte stadig større ledighetstall. Situasjonen i arbeidsmarkedet og utviklingen i ledigheten har systematisk blitt undervurdert av regjeringen. Nå ser vi at det kommer hundrevis av varsler om oppsigelser hver eneste uke. Norsk industri har alltid vært i omstilling. Den omstillingen som skal skje nå betyr ikke at alle selskapene som driver i leverandørindustrien skal forsvinne, og at nye skal gjenoppstå. Det handler like mye om endringer internt i en bedrift. Framtidens bedrifter og innovasjoner står på skuldrene av dagens bedrifter og kompetanse.

En rekke tiltak kan iverksettes nå – uten å vente på statsbudsjettet for neste år.

* **Gå i dialog med oljeindustrien for å styrke investeringene i reparasjoner og vedlikehold.**

Er det kritiske vedlikeholdsprosjekter som nå er satt på hold, men som kan løftes frem slik at kompetansen ikke forsvinner i leverandørbedriftene? Dette må myndighetene nå gå i dialog med oljeindustrien om.

* **Regjeringen må forbedre vilkårene for bedriftsintern opplæring**

En aktiv bedriftsintern opplæring er mye bedre enn passivitet som dagpengemottaker, både for den enkelte, bedriften og samfunnet. Regjeringen bør minst doble antallet uker man kan få støtte til BIO fra 13 til 26 uker. Flere sentrale aktører i verftsindustrien har søkt om BIO-midler. Signalene vi har mottatt er at det ikke er midler tilgjengelig i NAV regionalt. Regjeringen må derfor snarest sørge for at det er nødvendig midler til alle bedrifter som ønsker dette.

* **Framskynde anskaffelsen av nye kystvaktskip i 2016-budsjettet**

Norge skal i løpet av de nærmeste årene anskaffe minst tre avanserte kystvaktfartøyer. De nye kystvaktskipene skal håndtere både sivil og gradert informasjon, det skal bedrives logistikk og vedlikehold på disse i 30-40 år. Vi mener at disse fartøyene av sikkerhet- og beredskapsgrunner, og i lys av en mer spent sikkerhetspolitisk situasjon i Europa, bør utvikles, bygges og vedlikeholdes i Norge. I tillegg er det slik at norske skipsverft er verdensledende på å bygge høyteknologiske fartøy. Verftene har nå ledig kapasitet på grunn av situasjonen i olje- og gassindustrien. Dette er eksempler på offentlige anskaffelser som kan framskyndes og benyttes til å videreutvikle vår sterke maritime kompetanse også i en nedgangstid.

* **Igangsette en miljøvennlig utskifting av fergeflåten**

Av over 100 fergestrekninger i landet er det et potensiale for el-drift på mer enn halvparten. Den norske fergeparken er gammel og over de neste årene må det skje en stor utskifting. Regjeringen må bidra økonomisk og stimulere fylkeskommunene til å velge moderne lavutslippsteknologi framfor gammel teknologi. En vrakpantordning sammen med miljøfinansiering vil bidra til å utvikle den maritime kompetansen i verfts- og utstyrsindustrien og til utslippsreduksjon på veien til å nå våre klimamål om å kutte utslipp med 40 prosent fram mot 2030.

* **Innføre vrakpantordning for den eldste kystflåten**

Store deler av den norske kystflåten har høy alder. Innen 2020 vil rundt 40 prosent av flåten ha en alder på over 30 år. Regjeringen sier i sin maritime strategi at de vil vurdere å innføre en vrakpantordning på 2 millioner for hvert skip. En slik ordning vil både bidra til en utskifting av gammel og uhensiktsmessig materiell, og til nybygg og bruk av ny teknologi. En slik ordning kan bidra til nødvendig teknologifornying av den norskkontrollerte flåten, til økt aktivitet ved norske verft og i leverandørindustrien.

* **Økt offentlig bygge- og anleggsaktivitet**

Også innenfor bygge- og anleggsbransjen tiltar nå ledigheten. Dette kan regjeringen motvirke ved at offentlige byggeaktivitet økes, blant annet ved å framskynde allerede planlagte prosjekter og gjennom økte midler til rehabilitering av bygg. Det må legges til rette for økt boligbygging, herunder studentboliger, utleieboliger m.m.

* **Fullskala anlegg for CO2-håntering**

Regjeringen la i budsjettet for 2015 fram en strategi for det videre arbeidet med CO2 håndtering (CCS) og tilkjennega en ambisjonen om å realisere minst ett fullskala anlegg for CO2-håntering innen 2020. Dette arbeidet må nå framskyndes slik at norsk kompetanse innenfor CCS videreføre og ledig kapasitet kan utnyttes.

* **Bedre permitteringsregler**

Mange bedrifter opplever nå usikkerhet markedene framover, vi trenger derfor et forbedret permitteringsregelverk som gir bedriftene større trygghet for driften. Regjeringen må derfor snarest foreta følgende endringer i permitteringsregelverket:

* Redusere lønnsplikten for arbeidsgiver fra 10 til 5 dager ved permittering.
* Øke perioden arbeidsgiver er fritatt for lønnsplikt fra 30 til 52 uker.
* Tillate permittering med dagpenger ved 40 prosent permittert fra 50 prosent i dag.